次韵和羅著作風琴詩送畢長官
作者：劉攽
朝代：宋

paragraphs: 君不見長風翏翏起山林，大木怒呺喧萬竅。
是爲天籟來無方，中有知音全衆妙。
洛陽琴工誇死桐，齊魯諸儒頌清廟。
刻商變羽不得騁，擊手高張空改調。
豈如風琴得自然，但令雕虎長清嘯。
鏗鏘闡緩連晝夜，已斷復續誰能料。
不論九奏金石諧，那辨五絃宮徵少。
世間俚耳何足聽，幸有楊荂嗑然笑。
高堂置酒月如霜，金盤照筵紅蠟燒。
淵明子賤皆有琴，兩君叵惜清樽醮。